過幕阜山
作者：王炎
朝代：宋

paragraphs: 昔聞幕阜古洞天，偶馳瘦馬行山前。
諸峰却立一峰出，蒼龍墮地走復蟠。
誰燒丹竈汲丹井，絕頂萬丈巢飛仙。
捫蘿攀磴敢憚險，欲往未有一日閒。
仙翁見我定拍手，笑我詰曲來人間。
雨淋日炙行路難，何如鸞鶴游雲端。
人生不比金石堅，向來青鬢今蒼顔。
百年富貴草頭露，何乃自苦縻一官。
雖無道骨可不死，亦欲早挂頭上冠。
南山之南北山北，築屋翠微高枕眠。